苏轼
送贾讷倅眉二首
当年入蜀叹空回，未见峨眉肯再来。
童子遥知颂襦袴，使君先已洗樽罍。
（李大夫，眉之贤守也。
）鹿头北望应逢雁，人日东郊尚有梅。
（人日出东郊渡江，游蟆颐山，眉之故事也。
）我老不堪歌乐职，后生试觅子渊才。
老翁山下玉渊回，手植青松三万栽。
父老得书知我在，小轩临水为君开。
试看一一龙蛇活，更听萧萧风雨哀。
便与甘棠同不翦，苍髯白甲待归来。
（先君葬于蟆颐山之东二十余里，地名老翁泉。
君许为一往，感叹之深，故及。
）